b'\n_START_ARTICLE_\nEnain\xc5\xa1tirideseto\n_START_SECTION_\nZgodba\n_START_PARAGRAPH_\nV zgodbi se prepletajo spomini in resni\xc4\x8dnost. \xc5\xa0tudent gradbeni\xc5\xa1tva Boris z nekdanjim so\xc5\xa1olcem iz Realke popi\xc5\xa1e Univerzitetno knji\xc5\xbenico v Ljubljani z napisi, kot sta\xc2\xa0\xc2\xbb\xc5\xbdivela OF\xc2\xab\xc2\xa0in\xc2\xa0\xc2\xbb\xc5\xbdivela KP\xc2\xab. Zaradi vojne je vedno manj \xc5\xa1tudentov na predavanjih. Boris dobi od Frenka (OF) nalogo preveriti Zvoneta Pavli\xc4\x8da, ki naj bi izdajal. V\xc4\x8dasih ga je in\xc5\xa1truiral. Boris se spominja Zvonetove bogate, a stiska\xc5\xa1ke dru\xc5\xbeine, kjer je namesto konkretne ve\xc4\x8derje dobil le kavo in kruh. Zvone mu pove, da dela pri italijanski policiji in zaslu\xc5\xbei \xc5\xa1estnajst tiso\xc4\x8d lir na mesec za prena\xc5\xa1anje sporo\xc4\x8dil, preslikavanje materiala, iskanje slik komunistov. Zraven \xc5\xbeeli zvabiti Borisa, da bi preveril ljudi na univerzi, dobil bi dobro pla\xc4\x8dilo, \xc5\xa1tipendijo in \xc5\xa1olanje v Italiji. Boris je zgro\xc5\xbeen nad Zvonetom. Naslednji\xc4\x8d mu Zvone pove, kako bo izigral \xc5\xbdida, ki \xc5\xbertvuje denar, da bi re\xc5\xa1il zaprtega brata, nato pa oba poslal v tabori\xc5\xa1\xc4\x8de._NEWLINE_Frenk Borisu naro\xc4\x8di likvidacijo Zvoneta. Boris se upre, saj ne more ubiti nekdanjega prijatelja. \xc5\xa0e naprej se dru\xc5\xbei z njim, da bi izvedel \xc4\x8dim ve\xc4\x8d. Italijani so legitimirali mo\xc5\xa1ke. Borisa bi skoraj pridr\xc5\xbeali, a so se premislili. Boris sklene ubiti Zvoneta. Izve, da sodeluje pri izseljevanju ljudi z Gorenjske v Bosno, pri tem pa po hi\xc5\xa1ah pokrade denar in hrano, nato pa \xc5\xa1e ljudem pobere nakit, ki ga imajo na sebi. Zvone odpotuje v Nem\xc4\x8dijo._NEWLINE_Mlada in lepa Frenkova namestnica \xc5\xbdiva mu sporo\xc4\x8di, da ga bodo sprejeli med vosovce, nato pa bo lahko od\xc5\xa1el med partizane. Naloga vosa je, kaznovati narodne izdajalce. Njegova skupina ima akcijo za Be\xc5\xbeigradom, kjer v vili streljajo na sovra\xc5\xbenika, medtem jih Boris \xc4\x8daka v avtu. Dobijo novega vodjo \xe2\x80\x93 Mirka. Pono\xc4\x8di je spet racija, skrijejo se v brivnico. Boris pripoveduje, kako je bilo, ko se je za\xc4\x8dela vojna, kako je bil kot prostovoljec velikokrat zani\xc4\x8devan, pa vendar je imel sre\xc4\x8do, da je pre\xc5\xbeivel. Racija je mimo, Naceta, Borisa, Jo\xc5\xbeeta in Viktorja niso na\xc5\xa1li._NEWLINE_Boris dobi nalogo ubiti \xc5\xbeensko, ki \xc5\xbeivi blizu Delavskega doma in ima italijanskega ljub\xc4\x8dka, ki mu izdaja. Ta misel ga preganja, spomni se rajne sestrice in dru\xc5\xbeine (star\xc5\xa1ev in brata), ki so jo izselili. \xc5\xbdensko ustreli, ko pride domov iz Delavskega doma. Naslednji dan bi moral odvre\xc4\x8di bombo v italijansko restavracijo pri Levu. Upre se, ker je \xc4\x8disto zabuhel od zobobola, \xc4\x8dlani se postavijo na njegovo stran. Mirko ponori, Marko Mirku zagrozi. Namesto Borisa Viktor izvede akcijo. \xc5\xa0e isti dan popoldne se dobita Mirko in Boris v \xc5\xa0i\xc5\xa1ki. Boris je nezaupljiv, zato s sabo vzame pi\xc5\xa1tolo. V bli\xc5\xbeini je dogajanje spremljal Marko, ne da bi ga Boris za to prosil._NEWLINE_Naslednji dan je ubit Marko. Boris bi se moral dobiti s \xc5\xa0tefom za kru\xc5\xa1ne karte, a ga pri\xc4\x8dakajo sovra\xc5\xbeniki, zaprejo ga v gasilski dom in odpeljejo na policijo. Dolgo \xc5\xbedi tam, nato se mu opravi\xc4\x8dijo in lahko odide. Izve, da se je to zgodilo zaradi \xc4\x8dlana neke druge vosovske skupine, ki je izdal svoja sodelavca. Sledi vosovska akcija na sodi\xc5\xa1\xc4\x8du, ki so jo \xc5\xbee ve\xc4\x8dkrat neuspe\xc5\xa1no poskusili izvesti._NEWLINE_Borisa sprejmejo med \xc4\x8dlane partije. Viktor izve, da Mirko obiskuje \xc5\xbeensko, ki bi jo morali \xc5\xbee ubiti. Boris se \xc5\xbdivi izpove. Obljubita si, da se po vojni \xc5\xa1e sre\xc4\x8data. Boris gre k partizanom. Predstavljal si je, da bo kot pri skavtih v \xc5\xa1otoru, tam pa spi na praproti in travi, ki si ju nabere \xc4\x8dez dan ter ovit v odejo. Dolo\xc4\x8dijo ga za stra\xc5\xbearja, z drugimi novinci trenira, kako razstaviti in sestaviti pu\xc5\xa1ko, kako ravnati, \xc4\x8de sovra\xc5\xbenik napade tabor. Vesel je, da kon\xc4\x8dno nekam spada. Frenk mu pride sporo\xc4\x8dit, da so Zvoneta ustrelili, prav tako Mirka. Sonce zahaja, prihaja ve\xc4\x8der, ki napoveduje lepo vreme.'